"אני רוצה למות עם מכנסי הג'ינס שלי עלי", אמר האומן אנדי וורהול, ציטוט שלגמרי אפשר להתחבר אליו היום כשלכל אחד מאיתנו יש בארון את הג'ינס הזה שיושב עלינו הכי יפה ולא נוותר עליו תמורת שום הון שבעולם. גם לנה דל ריי שרה על מכנסי ג'ינס כחולים וחולצה לבנה וניל דיימונד טען באחד השירים שלו שהוא מעדיף לנצח להיות עם מכנסי ג'ינס כחולים. מכנסי הג'ינס, שהתחילו כבגדי פועלים בשנות ה-50, הפכו מאז לפריט הכי פופולארי שנמצא בכל ארון של כל אחד בכל גיל ובכל רחבי העולם. בשנות ה-70 הפך הג'ינס לפריט יוקרתי ונחשק ומאז עבר לא מעט גלגולים בגזרות ובבד. "הלוואי שהייתי ממציא מכנסי ג'ינס כחולים מושלמים, יש להם סקס אפיל, צניעות ופשטות – כל מה שאני רוצה בבגדים שלי", אמר בזמנו המעצב איב סן לורן. כיום ישנם עשרות סוגים של מכנסי ג'ינס: מתרחבים, ישרים, סקיני, בגזרה גבוהה, נמוכה, עם לייקרה או בלי. כל כך הרבה אופציות, אז איך נדע מה מתאים בדיוק לנו? פנינו לסטייליסטים הכי עסוקים בארץ וביקשנו מהם טיפים לבחירת הג'ינס המושלם.
"אם יש לנו טוסיק וירכיים עדיף שנלך על גזרה גבוהה, זה מאריך ומטשטש"' מסבירה הסטייליסטית מזל חסון, שאחראית על נתח נכבד מהשערים, הפקות האופנה והקמפיינים שיוצאים בארץ, כולל השער האחרון שלנו עם בת חן סבג. "אם יש לנו מותניים רחבים, טוסיק וגם ירכיים, עדיף שנבחר בגזרת מדיום, זה אומר שקו המותן של הג'ינס הוא קצת יותר נמוך מקו הפופיק", היא מוסיפה.
הסטייליסט איתי בצלאלי, שנועה קירל, נטע ברזילי, מירי בוהדנה ועוד כוכבות לא זזות בלעדיו, פיצח כנראה את הנוסחה המושלמת שתעזור לך לבדוק האם הג'ינס שאת מודדת הוא הכי נכון בשבילך: "אם זה ג'ינס גבוה וצמוד הוא צריך לאסוף את הישבן מלמטה, להרים אותו למעלה ולהדגיש את המותניים. אם זה ג'ינס בויפרנד שנופל מתחת למותן, הוא צריך ללטף את הישבן למעלה ולהדגיש אותו למעלה". לטענתו, "ג'ינס טוב בוחרים אך ורק לפי איך שהוא אוסף את הישבן ואיך שהוא חובק את המותניים".
כששאלנו את הסטייליסט אייל אזרזר איך הוא בוחר לטאלנטיות שלו שיר אלמליח ומיה דגן ג'ינסים, הוא הסביר: "הכי חשוב מבחינתי בג'ינס זה הגזרה והבד. אני נוטה לבחור בגזרות גבוהות כי אני סולד מג'ינסים בגזרות נמוכות. חשוב לי שהג'ינס יהיה עם כמה שפחות לייקרה (החומר שהופך את הג'ינס לנמתח), שכן תהיה כמות מסוימת כדי שיהיה נוח אבל שהג'ינס יהיה קשיח ומחטב".
למה יש לך סלידה מגזרות נמוכות?
"אני חושב שזה מחמיא למעט מאוד נשים וכסטייליסט שעובד לא מעט שנים הבנתי שזה לא נוח בשום צורה, לא לגברים ולא לנשים. אני משתדל להתרחק מזה".
הסטייליסטית ליאת גרין פחות מתמקדת בטאנלטיות, אך גם היא סטייליסטית עסוקה לא פחות ומוקד העיסוק שלה הוא פרסומות, הפקות אופנה וסטיילינג אישי ללקוחות. גרין מסתובת לא מעט בקניונים עם נשים וגברים ובוחרת יחד איתם בגדים ומעבר לעבודתה גרין היא פאשניסטה אנינת טעם עם עין חדה במיוחד לטרנדים ומותגים. פנינו אליה כדי לשמוע את המסקנות שלה מהשטח לגבי קניית ג'ינס. "אני אוהבת וקונה לרוב מותגי יוקרה, אבל אני מבינה שברוב הפריטים שאנחנו קונים זה לא כזה חשוב ואפשר גם להסתפק ברשתות הזולות, עד שזה מגיע לג'ינסים. אם אתן רוצות ג'ינס איכותי שישאר איתכן לכמה שנים, לכו על מותג קצת יותר יוקרתי".
ואיזה טיפים את יכולה לתת למציאת הג'ינס המושלם?
"קודם כל אם את טיפה נמוכה עדיף לך ללכת על סקיני ג'ינס, זה יותר מחמיא. באופן כללי עדיף ללכת על ג'ינס מבד עבה, אבל כן כדאי שתהיה לו קצת גמישות. אני ממליצה על דגם 'ג'יימי' של טופשופ. אם אתן אוהבות ג'ינסים לא צמודים הקפידו שקו המותן שלהם יהיה קרוב לקו הפופיק, זה מחמיא ונותן מראה שיקי. עוד טיפ שאני יכולה לתת הוא לבחור בג'ינס עם רוכסן ולא עם כפתורים כי זה הרבה יותר נוח, תודו לי אחר כך. אל תשקיעו יותר מדי בג'ינסים עם קרעים, כי זה טרנד חולף ולא יציב, זה נגיד משהו שכדאי לקנות ברשתות ולא להשקיע בו הרבה כסף".
מהו הג'ינס המושלם עבורכן?